PAVAO VUJNOVAC PRODAO I ZVIJEZDU!

Osječko Žito kupuje Fortenovinu Zvijezdu! Odluku o tome donio je Nadzorni odbor Žita u četvrtak.

Transakciju još mora odobriti Agencija za zaštitu tržišnog natjecanja, ali to je zapravo gotova stvar. U Žitu kažu kako će Zvijezda plus i Zvijezda Slovenija nastaviti poslovati kao zasebna trgovačka društva sa zadržanim organizacijskim strukturama i poslovnim identitetima.

Očekuje se da će, po okončanju svih potrebnih odobrenja, ovakav model suradnje doprinijeti jačanju tržišne pozicije Žito grupe te daljnjem razvoju portfelja proizvoda i usluga, kažu u Žitu.

Pregovori između vlasnika Žita i Fortenove Marka Pipunića i Pavla Vujnovca traju već neko vrijeme, a čini se kako su se konačno usuglasili oko cijene. Prema neslužbenim informacijama, transakcija bi mogla iznositi 100-tinjak milijuna eura.

Bilo je znakovito i kako je osječko Žito nedavno izlistalo dionice na Zagrebačkoj burzi i prikupilo kapital od 130 milijuna eura.

Fortenova je još ranije prodala tvrtku Ledo, a ove godine i cijeli agrobiznis s Beljem i drugim tvrtkama na istoku zemlje. Ledo je kupio američki div Nomad foods, a agrotvrtke u Slavoniji i Baranji koprivnička Podravka.

Objava PAVAO VUJNOVAC PRODAO I ZVIJEZDU! pojavila se prvi puta na Danica.hr.